Thomas Alsgaard
Store norske leksikon,Sport og spill,Skisport,Langrenn
Thomas Alsgaard er en norsk langrennsløper. Han vant gull i åtte OL/VM på rad i perioden 1994–2003 og tok i alt 15 OL/VM-medaljer, derav 11 gull, 3 sølv og 1 bronse.
Han ble olympisk mester på 30 km i Lillehammer i 1994, da han også tok sølv i stafett. Alsgaard ble dessuten olympisk mester i jaktstart og stafett i både 1998 og 2002. Gullmedaljen på jaktstarten i 2002 delte han med Frode Estil. Men han fikk den først i 2005 etter at Johann Mühlegg ble diskvalifisert for bloddoping.Alsgaard ble verdensmester i jaktstart i 1999, da han også tok sølv på 30 km og i stafett. Han ble dessuten verdensmester på 30 km (fellesstart) i 2003 og i stafett i 1995, 1997, 2001 og 2003. Og han tok VM-bronse på 30 km i 1997.Han vant verdenscupen sammenlagt skisesongen 1997/98 (også sprintcupen) og kom på annenplass i 2001/02 og tredjeplass i 2000/01. I alt tok han 13 rennseirer, blant annet på 50 km i Holmenkollrennene og i Birkebeinerrennet i 2002. Under junior-VM i 1991 vant han gull på både 10 km, 30 km og stafett. Han vant syv individuelle NM-gull i perioden 1994–2000 (fire i jaktstart, to på 30 km, én på 10 km) og ble tildelt kongepokalen i 1997 og 2000. I junior-NM vant Alsgaard åtte individuelle gull (av åtte mulige). Han ble tildelt Holmenkollmedaljen i 2001. Klubb: Eidsvold Værks Skiklub.Alsgaard avsluttet skikarrieren etter 2003-sesongen og har senere vært blant annet rallykjører, hjelpetrener for det svenske herrelandslaget i langrenn (2005–07), langrennstrener for de norske skiskytterne og ekspertkommentator i NRK (fra 2007). I 2007/08-sesongen gjorde han et lite comeback og gikk flere lange turløp, med femteplass i Vasaloppet som beste resultat. Les mer i Store norske leksikon Thomas Alsgaard i Norsk biografisk leksikon langrenn